
PËR DISA SHTESA DHE NDRYSHIME NË UDHËZIMIN NR. 30, DATË 27.12.2011, “PËR MENAXHIMIN E AKTIVEVE NË NJËSITË E SEKTORIT PUBLIK”

Në mbështetje të nenit 102, pika 4 e Kushtetutës së Republikës së Shqipërisë dhe nenit 6, germa “e”, të ligjit nr. 10296, datë 8.7.2010, “Për menaxhimin financiar dhe kontrollin”, të ndryshuar, ministri i Financave

UDHËZON:

Në udhëzimin nr. 30, datë 27.12.2011, “Për menaxhimin e aktiveve në njësitë e sektorit publik”, bëhen shtesat dhe ndryshimet si më poshtë:
1. Pika 118 riformulohet si më poshtë vijon:
“Nxjerrja nga përdorimi i aktiveve financiare në formën e pjesëmarrjes në kapital, aktiveve afatgjata jomateriale, si: koncesione, patenta, licenca, rezervat shtetërore, terrenet dhe aktivet natyrore bëhet sipas dispozitave të veçanta ligjore në fuqi.”.
2. Pas pikës 118 shtohen pikat si më poshtë:
Nxjerrja nga përdorimi i ndërtesave
“118.1 Nxjerrja nga përdorimi i ndërtesave ekonomike dhe administrative do të bëhet duke u mbështetur në kriteret e përcaktuara në pikën 103 të udhëzimit. Për çdo objekt do të përgatitet një formular sipas modelit të caktuar në aneksin nr. 1, bashkëlidhur.
118.2 Në bazë të procesverbalit të vlerësimit të bërë nga komisioni i vlerësimit, titullari i njësisë publike miraton nxjerrjen nga përdorimi të ndërtesës, duke i trajtuar sipas rendit shterues më poshtë:
a) Në rastet kur objekti do të transferohet nga njësitë e qeverisjes qendrore në njësitë e qeverisjes vendore do të zbatohen procedurat që parashikon ligji nr. 8744, datë 22.2.2001, “Për transferimin e pronave të paluajtshme publike të shtetit një njësitë e qeverisjes vendore”, i ndryshuar dhe aktet nënligjore në zbatim të tij;
b) Transferimi i objektit brenda njësive të qeverisjes së përgjithshme ose dhe në njësitë e tjera publike duhet të bëhet mbi bazën e një marrëveshje dypalëshe, ndërmjet njësisë që e dhuron dhe njësisë përfituese, duke marrë dhe miratimin e Këshillit të Ministrave;
c) Nëse objekti është përcaktuar për t’u shitur do të zbatohen kriteret që përcaktohen në vendimin e Këshillit të Ministrave nr. 926, datë 29.12.2014, “Për kriteret e vlerësimit të pronës shtetërore, që privatizohet apo transformohet dhe procedurën e shitjes”;
d) Për rastet kur objekti do të shkatërrohet, duhet të merret miratimi nga Këshilli i Ministrave. Projektvendimi i përgatitur nga institucioni propozues duhet të shoqërohet me një plan të detajuar për shkatërrimin e objektit, i cili duhet të përmbajë të paktën:
i) zgjidhjet teknike që lidhen me mënyrën e heqjes nga ndërtesa të objekteve të ndryshme të përfshira në të, mënyrën e ndarjes së ndërtesës nga pajisje të ndryshme elektrike ose infra-struktura të tjera, masat e sigurisë, masat e mena-xhimit të mbeturinave, riciklimin ose asgjësimin e mbetjeve të gjeneruara nga heqja e ndërtesës në përputhje me rregullat përkatëse për këto procese;
ii) planzhvillimi në lidhje me ndërhyrjet në zonë pas heqjes së ndërtesës ose pjesëve të saj, menaxhimin e mbeturinave, heqjen dhe asgjë-simin e materialeve të ndërtimit;
iii) shpenzimet e planifikuara që nevojiten për të realizuar shkatërrimin dhe proceset e tjera që lidhen me të deri në pastrimin e mjedisit;
iv) siguri ose dëshmi të tjera inxhinierike, që pas largimit të mbetjeve nuk do të ketë ndikime në stabilitetin e strukturës së tokës ose objekteve të tjera për rreth, të cilat mund të rrezikojnë jetën dhe shëndetin e njerëzve ose mjedisin.”.
3. Ky udhëzim hyn në fuqi pas botimit në Fletoren Zyrtare.

MINISTRI I FINANCAVE
Arben Ahmeti







ANEKS NR. 1
FORMULAR PËR NXJERRJEN NGA PËRDORIMI TË NDËRTESAVE

	Përshkrimi i aktivit
	

	Data e hyrjes në përdorim
	

	Vlera fillestare
	

	Shpenzimet kapitale të kryera
	

	Vlera e akumuluar e amortizimit
	

	Vlera e aktivit në kontabilitet
	

	Data e vlerësimit të nxjerrjes nga përdorimi
	

	Personi/institucioni përgjegjës për administrim
	

	Arsyet e nxjerrjes nga përdorimi
	

	Vlerësimi i ekspertit të fushës
	

	Metoda që propozohet për daljen nga përdorimi
	



Nëpunësi zbatues/personi përgjegjës për financën
__________________________
Data___.___.___
Nëpunësi autorizues/drejtuesi i njësisë publike
_______________________
Data___.___.___

